**Styrk «Hav for Utvikling»**

|  |  |  |
| --- | --- | --- |
| **Utgiftsforslag:** | **Kapittel, post:** | **Budsjettvirkning:** |
| Styrk «Hav for utvikling» | Kap. 161. post 72 | + 365 mill. kroner |

|  |
| --- |
| **Verbalforslag:** |
| Norge samarbeider med medlemsland i Havpanelet om å etablere regionale sentre for bærekraftig havforvaltning. |
| Hav for utvikling utvides til å inkludere bredere sett av tiltak for å ivareta, samt restaurere, marint naturmangfold, og styrker arbeid med naturbaserte klimaløsninger, herunder blå skog. |
| Anbefalingene til havpanelet følges opp og det rapporteres tilbake til Stortinget på prosessen i de årlige budsjettrundene. |

Havet opplever både en klimakrise og en naturkrise. Samtidig trenger vi rike og rene hav for å nå bærekraftsmålene globalt, regionalt og nasjonalt. Derfor trengs det et koordinert internasjonalt krafttak for å styrke havforvaltning.

Norge har tatt internasjonalt politisk lederskap gjennom arbeidet med Havpanelet. Skal dette arbeidet skape langvarige resultater er det behov for en økt satsing på hav i bistandsbudsjettet. Dette krever en forutsigbar og langsiktig innsats, et permanent og ambisiøst norsk bistandsprogram, og videreutvikling av et norsk kunnskapsmiljø i internasjonal toppklasse. Derfor trengs det en kraftig oppskalering av Hav for utvikling. Vi foreslår at Hav for utvikling bevilges kr 500 millioner i 2024.

Programmet bør ha som hovedmål å støtte land i oppfølging av havpanelets anbefalinger og forpliktelser som følger av den globale naturavtalen med hovedfokus på utvikling av bærekraftig havforvaltning og vern og beskyttelse av 30% av havet innen 2030. Utvikling av en helhetlig havforvaltning med god arealplanlegging er viktige verktøy. Som en del av dette tar Norge initiativ til å etablere regionale senter for bærekraftig havforvaltning som kan bistå land i utvikling av Sustainable Ocean Plans og arrangere kurs for havforvaltere. Norge kan være vertskap for et nordatlantisk og arktisk senter og på den måten også styrke norsk havforvaltning.

Samtidig bør programmet Hav for utvikling inkluderer bredere sett av tiltak for både å ivareta og å restaurere, marint naturmangfold i kystområder og til havs, samt styrke arbeid med naturbaserte klimaløsninger, herunder arbeid med blå skog.

En styrking av Hav for utvikling som beskrevet over vil skape langsiktige positive resultater for økonomisk utvikling, ernæring/matsikkerhet, klima og naturmangfold.

WWF Verdens naturfond foreslår en økning av bevilgningen til Hav for utvikling med 365 millioner kroner, til en total bevilgning til programmet på 500 mill. kroner i året.